DECRETO 219/2010, do 23 de decembro, polo que se aproba o cambio de titularidade dun treito da estrada AC-414, que na actualidade é un resto da AC-418 e que se inicia no p.k. 9+170 e remata no p.k. 9+390.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 10/01/2011

A teor do previsto no artigo 5º da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a lei dispón no artigo 54º que as estradas autonómicas ou os treitos determinados delas en que a circulación adquira características urbanas entregaránselles aos respectivos concellos. O expediente promoverase por proposta do concello ou da aAdministración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
Ao amparo das mencionadas previsións legais, o Concello de Malpica de Bergantiños acordou, con data do 15 de xullo de 2010, solicitar o cambio de titularidade dun treito da estrada AC-414.
A Dirección Xeral de Infraestruturas, de acordo co informe emitido polos servizos técnicos competentes, formula proposta favorable á transferencia de titularidade. Desta proposta déuselle traslado ao Concello de Malpica de Bergantiños que, con data do 20 de outubro, manifesta a súa aceptación.
A Consellería de Medio Ambiente, Territorio e Infraestruturas considera adecuado o cambio de titularidade das estradas mencionadas, tendo en conta que adquiriron características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia, na súa reunión do día vinte e tres de decembro de dous mil dez,
DISPOÑO:
Artigo 1º
Apróbase o cambio de titularidade a prol do Concello de Malpica de Bergantiños dun treito de 220 metros de lonxitude da estrada AC-414, que na actualidade só é un resto da AC-418 e que ten o seu inicio no p.k. 9+170 e o seu remate no p.k. 9+390 da estrada AC-418, preto da glorieta coa estrada AC-422.
Ver referencia pdf "00500D004P009.PDF"
Artigo 2º
En aplicación do artigo 4º da Lei 4/1994, do 14 de setembro, de estradas de Galicia, o treito da estrada AC-414 que ten o seu inicio no p.k. 9+170 e remata no p.k. 9+390 incorporarase á relación de estradas de titularidade do Concello de Malpica de Bergantiños.
Artigo 3º
A entrega das vías formalizarase, no prazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Corresponderán ao Concello de Malpica de Bergantiños, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular das estradas.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, vinte e tres de decembro de dous mil dez.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas